b'\n_START_ARTICLE_\nKrimski Goti\n_START_PARAGRAPH_\nKrimski Goti so bila skupina gotskih plemen, ki so po selitvi Gotov na zahod ostala na ozemlju okrog \xc4\x8crnega morja, predvsem na polotoku Krimu. Krimski Goti so bili naj\xc5\xa1ibkej\xc5\xa1a, najmanj znana in, kar je paradoksalno, najdlje \xc5\xbeive\xc4\x8da gotska skupnost._NEWLINE_Avstrijski zgodovinar Wolfram Herwig, ki se sklicuje na zgodovinarja Jordanesa iz 6. stoletja, trdi, da so imeli Ostrogoti v 4. stoletju severno od \xc4\x8crnega morja veliko kraljestvo, ki so ga med vladanjem gotskega kralja Ermanarika ali Hermanarika med selitvijo v ruske stepe uni\xc4\x8dili Huni. Ostrogoti so bili hunski vazali vse do Atilove smrti leta 453, ko so se uprli in spet postali neodvisni. Podobno kot Huni tudi Goti na Krimu niso nikoli ve\xc4\x8d dosegli svoje prej\xc5\xa1nje slave._NEWLINE_Angle\xc5\xa1ki zgodovinar Peter Heather in ameri\xc5\xa1ki zgodovinar Michael Kulikowski trdita, da Ostrogoti do 5. stoletja sploh niso obstojali in da so nastali iz drugih gotskih in negotskih plemen. Nekatera gotska plemena so se naselila na Krimu._NEWLINE_Krimski Goti so se v poznem 5. in zgodnjem 6. stoletju spopadali s hordami Hunov, ki so se po propadu njihovega evropskega cesarstva selili nazaj proti vzhodu. Ostrogotski kralj Teodorik Veliki, ki je v letih 493-526 vladal v Italiji, je posku\xc5\xa1al rekrutirati Krimske Gote za svoje voja\xc5\xa1ke pohode v Italiji. Krimskih Gotov njegova ponudba o\xc4\x8ditno ni zanimala, saj so se mu pridru\xc5\xbeili samo posamezniki._NEWLINE_Krimski Goti so bili, tako kot druga gotska plemena, na za\xc4\x8detku za kratek \xc4\x8das arijanci, v 6. stoletju pa so se popolnoma vklju\xc4\x8dili v trinitarijansko rimsko cerkev. Po razkolu v kr\xc5\xa1\xc4\x8danski cerkvi so ostali zvesti Vzhodni pravoslavni cerkvi. V 8. stoletju je pravoslavni \xc5\xa1kof Ivan Gotski vodil upor proti hazarski nadoblasti, ki se je kon\xc4\x8dal s porazom._NEWLINE_Mnogo Krimskih Gotov je govorilo gr\xc5\xa1ko, na njihovem ozemlju, ki so ga Bizantinci imenovali Gotija (gr\xc5\xa1ko: \xce\x93\xce\xbf\xcf\x84\xce\xb8\xce\xaf\xce\xb1), pa se je naselilo mnogo negotskih bizantinskih dr\xc5\xbeavljanov. Gotska Kne\xc5\xbeevina Teodoro, ki je posedovala ozemlje okrog trdnjave Doros (dana\xc5\xa1nji Mangup), je kot vazalna dr\xc5\xbeava Bizantinskega cesarstva, Hazarov, Kip\xc4\x8dakov, Mongolov, Genove\xc5\xbeanov in drugih cesarstev, obstojala vse do leta 1475, ko je bila dokon\xc4\x8dno vklju\xc4\x8dena v Krimski kanat in Osmansko cesarstvo._NEWLINE_O jeziku Krimskih Gotov je zelo malo podatkov. Nekaj napisov iz 9. stoletja, ki so jih odkrili na Krimu, vsebuje besedo\xc2\xa0\xc2\xbbGot\xc2\xab, ki pa se nana\xc5\xa1a na osebno ime in ne etnonim. V srednjem veku so po Evropi kro\xc5\xbeile legende o gotski dr\xc5\xbeavi na Krimu. V 16. stoletju je Ogier Ghiselin de Busbecq poro\xc4\x8dal, da se je v Konstantinoplu pogovarjal z dvema Gotoma. Zapustil je tudi gotsko-latinski slovar z nekaj besedami, ki so podobne stareremu gotskemu jeziku.'